《题陈宗鲁东山书塾》
元代·方回

芳草谓发颠，美石谓发狂。
自贤与自智，岂必草石尝。
勿以夫子与，而欺赐也墙。
勿以圣人室，而鄙由也堂。
楛庭有远孙，美玉深匵藏。
姓名似元龙，家无上下床。
收敛河海气，遁逃声利场。
众谓陟泰岳，六合视茫茫。
我之鲁东山，亦可小灵光。
不患见不穹，但患行不强。
十驾日不已，突过骐骥良。
美酒无深巷，苦李遗道傍。
四益视乃叛，苏合殊粪蜣。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。